

**Szerb Köztársaság**

**OKTATÁSI MINISZTÉRIUM**

Szám: 601-00-12/2025-15

Dátum: 2025.04.30.

Belgrád, Nemanjina 22-26.

ÁLTALÁNOS ISKOLA

KÖZÉPISKOLA

**-az igazgató részére-**

Ezúton tájékoztatjuk Önöket, hogy az e-Napló rendszere a közelmúltban továbbfejlesztésre került. Ennek keretében – mind magában a rendszerben, mind a szülők és tanulók számára kialakított portálokon – lehetőség nyílt a tanulók fényképének feltöltésére, kizárólag a szülő, illetve a tanuló más törvényes képviselőjének hozzájárulásával.

A fénykép feltöltése a rendszerbe nem kötelező.

A szülőt, illetve a tanuló más törvényes képviselőjét tájékoztatni kell arról, hogy az esetlegesen feltöltött tanulói fénykép kizárólag az iskola azon dolgozói számára lesz látható, akik munkájuk ellátása során jogosultak a tanulóra vonatkozó egyéb adatok megtekintésére is. Továbbá részükre át kell adni a jelen tájékoztató mellékletét képező hozzájáruló nyilatkozat mintáját.

Amennyiben a szülő, illetve a tanuló más törvényes képviselője hozzájárulását kívánja adni az iskola számára a tanuló fényképének rendszerbe történő feltöltéséhez, köteles benyújtani az iskolának a jelen tájékoztató mellékletét képező formanyomtatvány szerinti hozzájáruló nyilatkozatot, a személyes adatok védelméről szóló törvény (az SZK Hivatalos Közlönye, 87/2018. szám) 15. szakaszának rendelkezéseivel összhangban. Emellett az osztályfőnök e-mail címére meg kell küldenie a tanuló erre a célra szolgáló megfelelő fényképét, amelyet az osztályfőnök a rendszerbe való feltöltést követően véglegesen töröl az elektronikus levelezéséből.

Amennyiben az iskola esetleg már feltöltötte valamely tanuló fényképét a rendszerbe a szülő, illetve a tanuló más törvényes képviselőjének megfelelő írásbeli hozzájárulása nélkül, haladéktalanul be kell szereznie a jelen tájékoztató mellékletét képező formanyomtatvány szerinti hozzájárulást a szülőtől, illetve a törvényes képviselőtől, vagy – amennyiben a szülő, illetve más törvényes képviselő nem járul hozzá a fénykép rendszerbe történő feltöltéséhez – a fényképet véglegesen el kell távolítani a rendszerből.

Amennyiben a tanuló egyik iskolából egy másikba kerül át, a szülőnek, illetve a tanuló más törvényes képviselőjének új hozzájárulást kell benyújtania a tanuló fényképének rendszerbe történő feltöltéséhez, a jelen tájékoztató mellékletét képező formanyomtatvány szerint, amely az új, a tanuló által látogatott iskolára vonatkozik.

Dr. Dejan Vuk Stanković, egyetemi tanár, s.k.

MINISZTER

*(az intézmény körpecsétjének lenyomata)*

AZ INTÉZMÉNY ELNEVEZÉSE

CÍME

A személyes adatok védelméről szóló törvény (az SZK Hivatalos Közlönye, 87/2018. szám) 15. szakasza alapján

HOZZÁJÁRULÁSOMAT

adom

A \_\_\_\_\_\_\_\_\_\_\_\_\_\_\_\_\_\_, személyi szám: \_\_\_\_\_\_\_\_\_\_\_\_\_\_\_\_\_\_tanuló szülőjeként, illetve más törvényes képviselőjeként hozzájárulok a fejlécben megnevezett intézmény – mint adatkezelő – részére, hogy a tanuló fényképét feltöltse az e-Napló rendszerbe, valamint a moj.esDnevnik portálra, amely a tanulók és szülők számára készült (a továbbiakban: rendszer).

A tanuló fényképe a szülőkön és a tanulón kívül kizárólag az intézmény azon dolgozói számára lesz látható, akik a rendszerben jogosultsággal rendelkeznek az adott tanulóra vonatkozó adatok megtekintésére.

Az intézmény a fényképet csak külön hozzájárulás alapján használhatja fel más célra.

Az intézmény tájékoztatott arról, hogy a tanuló fényképének rendszerbe történő feltöltése nem kötelező, hogy a hozzájárulás önkéntes, és azt bármikor visszavonhatom a jövőre nézve, mivel a hozzájárulás visszavonása nem érinti a visszavonást megelőzően a hozzájárulás alapján végzett adatkezelés jogszerűségét.

A tanuló fényképét az osztályfőnök e-mail címére küldöm meg, aki azt a rendszerbe való feltöltést követően véglegesen törli az elektronikus postafiókjából.

Kijelentem, hogy hozzájárulok személyes adataim kezeléséhez a jelen hozzájáruló nyilatkozat megtétele céljából.

A szülő, illetve más törvényes képviselő adatai:

|  |  |
| --- | --- |
| Család- és utónév: |  |
| А szülő személyi száma: |  |
| Aláírás |  |